FPT ผนึกกำลังชุมชน เดินหน้าโครงการ “ร่วมใจให้โลหิต ฝ่าโควิดไปด้วยกัน ครั้งที่ 9”
FPT ผนึกกำลังชุมชนร่วมบริจาคโลหิตสร้างสถิติใหม่ กับโครงการ “ร่วมใจให้โลหิต ฝ่าโควิดไปด้วยกัน ครั้งที่ 9”
FPT ผนึกกำลังชุมชนร่วมบริจาคโลหิตสร้างสถิติใหม่ กับโครงการ “ร่วมใจให้โลหิต ฝ่าโควิดไปด้วยกัน ครั้งที่ 9”
10 ส.ค. 2565

บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT ผู้นำอสังหาริมทรัพย์ครบวงจรของประเทศไทย ยังคงเดินหน้าระดมโลหิตให้แก่ศูนย์บริการโลหิตแห่งชาติ สภากาชาดไทยอย่างต่อเนื่อง ภายใต้โครงการ “ร่วมใจให้โลหิต ฝ่าโควิดไปด้วยกัน ครั้งที่ 9” เพื่อให้ศูนย์บริการโลหิตแห่งชาติฯ มีปริมาณเลือดสำรองคงคลังอย่างเพียงพอในการใช้รักษาผู้ป่วยทั่วประเทศ
สำหรับในการจัดกิจกรรมบริจาคโลหิตครั้งล่าสุด เมื่อวันที่ 1-2 สิงหาคม 2565 เฟรเซอร์ส พร็อพเพอร์ตี้ ประเทศไทย ร่วมกับลูกค้าภายในศูนย์การค้าสามย่านมิตรทาวน์ และประชาชนที่มีสุขภาพแข็งแรง ร่วมบริจาคโลหิตให้กับศูนย์บริการโลหิตแห่งชาติ สภากาชาดไทย ได้มากถึง 393,750 ซีซี ซึ่งเป็นสถิติใหม่จากผู้เข้าร่วมกิจกรรมทั้งหมด 1,114 คน โดยในครั้งนี้บริษัทฯ ได้ผลิตเสื้อยืดที่ระลึกร่วมกับศิลปินนักวาดภาพชื่อดัง คุณจี๊ป คงเดชะกุล ตามคอนเซ็ปต์ “The Eating Library” สะท้อนความสนุกสนานในวิถีการกินของคนยุคใหม่ ซึ่งเป็นหนึ่งในแนวคิดการพัฒนาศูนย์การค้าสามย่านมิตรทาวน์
ทั้งนี้ปัจจุบัน เฟรเซอร์ส พร็อพเพอร์ตี้ ประเทศไทย สามารถจัดหาโลหิตได้แล้วถึง 2,551,750 ซีซี นับตั้งแต่เริ่มจัดหน่วยบริจาคโลหิตที่สามย่านมิตรทาวน์ครั้งแรกในเดือนเมษายน 2563 และบริษัทฯ จะยังคงเดินหน้าสานต่อโครงการนี้เป็นประจำทุกไตรมาส โดยกิจกรรมบริจาคโลหิตครั้งถัดไปจะเกิดขึ้นในวันที่ 7-8 พฤศจิกายน 2565